U Kini uvedena zabrana pušenja na većini javnih mjesta
Svjetska zdravstvena organizacija navodi da dnevno više od tri tisuće ljudi u Kini umre od posljedica pušenja
Oko 300 milijuna pušača u ovoj zemlji više ne mogu pušiti na zatvorenim javnim mjestima U Kini je uvedena zabrana pušenja na većini javnih mjesta, za koju velik dio javnozdravstvenih stručnjaka kaže da će pomoći u naglašavanju opasnosti od pušenja u zemlji u kojoj je ova navika duboko ukorijenjena. Prilog Stephanie Ho. Stanovništvo Kine nije upoznato sa svim zdravstvenim rizicima pušenja. Svjetska zdravstvena organizacija kaže da je svaki sedmi nepušač u Istočnoj Aziji izložen štetnom dimu cigareta svakog tjedna. Pušenje je dozvoljeno u dizalima, uredima, pa čak i u bolničkim čekaonicama. Od nedjelje, oko 300 milijuna pušača u ovoj zemlji više neće moći pušiti na mjestima koje vlada naziva zatvorenim javnim mjestima, što uključuje hotele, restorane, kazališta, i čekaonice u javnom prijevozu. Ova zabrana ne uključuje urede i tvornice. Direktor odjela za javno zdavstvo na sveučilištu Hong Konga, Tai Hing Lam kaže da će ova zabrana imati učinka na informiranje javnosti o opasnostima pušenja. On dodaje da oni koji ne puše, što predstavlja veći dio stanovništva Kine, trebaju shvatiti da je udisanje dima cigareta štetno po njihovo zdravlje. On se nada da će nova zabrana pomoći tom dijelu stanovništva da traži povećavanje broja mjesta na kojima pušenje neće biti dozvoljeno. U ovom su trenutku nepušači previše pasivni, da tako kažemo, jer su navikli da je dim svuda oko njih. Oni čak i ne shvaćaju da imaju pravo zahtjevati da postoje nepušačka mjesta. Dakle, ovaj zakon im ustvari daje prava", kaže Tai Hing Lam. Novi zakon ne navodi kolike bi bile kazne za ljude koji bi prekršili ovu zabranu, te se zbog toga očekuje da će primjena biti teška. S time se slažu i oni koji podržavaju ovaj zakon, i oni koji mu se protive. Dvadesetosmogodišnji odvjetnik Mr. Zhu, podržava ideju o mjestima za nepušače u Kini, no dodaje da ne vjeruje da će ovaj zakon funkcionirati. Gospodin Zhu kaže da misli da će ljudi u Kini naći načine da izbjegnu plaćanje globe, čak da globe i postoje. On naglašava da već postoje odredbe kojima se zabranjuje pušenje na javnim mjestima u Kini, no da ih se ignorira. Prema njegovim riječima, potrebno je ljude obrazovati, i to od malih nogu. Raquel ima 24 godine, i radi u baru. Ona kaže da ova zabrana pokušava promijeniti osnovne navike tako što netko iz viših slojeva nameće promjene, te dodaje da će biti potrebno dosta vremena i obrazovanja kako bi se promijenile navike ljudi, te da nametanje pravila nije učinkovit, a ni demokratski način. Do ove zabrane dolazi više od četiri mjeseca nakon roka kojeg je uspostavila Konvencija za kontrolu duhanskih proizvoda Svjetske zdravstvene organizacije, koju je Kina potpisala prije pet godina. Podatci Svjetske zdravstvene organizacije pokazuju da dnevno više od tri tisuće ljudi u Kini umre od pušenja, koje doprinosi čak četiri od pet vodećih uzroka smrti u ovoj zemlji.